CELEX: 32021D1101
Language: sk
Date: 2021-05-20 00:00:00
Title: Rozhodnutie Rady (EÚ) 2021/1101 z 20. mája 2021 o pozícii, ktorá sa má v mene Európskej únie zaujať na sedemdesiatom štvrtom zasadnutí Svetového zdravotníckeho zhromaždenia

6.7.2021   
               
               
                  SK
               
               
                  Úradný vestník Európskej únie
               
               
                  L 238/79
               
            
         ROZHODNUTIE RADY (EÚ) 2021/1101
         z 20. mája 2021
         o pozícii, ktorá sa má v mene Európskej únie zaujať na sedemdesiatom štvrtom zasadnutí Svetového zdravotníckeho zhromaždenia
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 168 ods. 5 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     V článku 21 ods. 1 druhom pododseku Zmluvy o Európskej únii sa uvádza, že Únia sa má usilovať o rozvoj vzťahov a budovanie partnerstiev s tretími krajinami a s medzinárodnými, regionálnymi alebo svetovými organizáciami, ktoré uznávajú spoločné zásady uvedené v článku 21 ods. 1 prvom pododseku. Tento druhý pododsek tiež uvádza, že Únia má presadzovať mnohostranné riešenia spoločných problémov, najmä v rámci Organizácie Spojených národov.
                  
               
                     (2)
                  
                  
                     Podľa článku 168 ods. 3 Zmluvy o fungovaní Európskej únie (ďalej len „ZFEÚ“) Únia a členské štáty podporujú spoluprácu s tretími krajinami a príslušnými medzinárodnými organizáciami v oblasti verejného zdravia.
                  
               
                     (3)
                  
                  
                     Ústava Svetovej zdravotníckej organizácie (ďalej len „dohoda“) nadobudla platnosť 7. apríla 1948.
                  
               
                     (4)
                  
                  
                     Podľa článku 60 dohody môže Svetové zdravotnícke zhromaždenie prijímať rozhodnutia väčšinou prítomných a hlasujúcich členov Svetovej zdravotníckej organizácie (WHO).
                  
               
                     (5)
                  
                  
                     Svetové zdravotnícke zhromaždenie má na svojom sedemdesiatom štvrtom zasadnutí, ktoré sa začína 24. mája 2021, prijať rozhodnutie o zriadení medzivládneho zasadnutia s cieľom vypracovať a prerokovať Rámcový dohovor WHO o pripravenosti a reakcii na pandémie.
                  
               
                     (6)
                  
                  
                     Je vhodné stanoviť pozíciu, ktorá sa v mene Únie má zaujať na Svetovom zdravotníckom zhromaždení, keďže rozhodnutím Svetového zdravotníckeho zhromaždenia sa určí schopnosť Únie spolu s jej členskými štátmi plne sa zapojiť do vypracovania a prerokovania Rámcového dohovoru WHO o pripravenosti a reakcii na pandémie a stať sa prípadne jeho zmluvnou stranou ako organizácia regionálnej hospodárskej integrácie.
                  
               
                     (7)
                  
                  
                     Zapojenie Únie do vypracovania a prerokovania Rámcového dohovoru WHO o pripravenosti a reakcii na pandémie a jej prípadné pristúpenie k dohovoru popri členských štátoch Únie prispejú k zintenzívneniu medzinárodnej spolupráce pri reakcii na pandémie v rámci systému Organizácie Spojených národov.
                  
               
                     (8)
                  
                  
                     V súlade s článkom 168 ods. 7 ZFEÚ by sa počas celého procesu rokovaní mala rešpektovať zodpovednosť členských štátov za vymedzenie ich zdravotnej politiky a za organizáciu a poskytovanie zdravotníckych služieb a zdravotnej starostlivosti.
                  
               
                     (9)
                  
                  
                     Pozíciu Únie vyjadria členské štáty Únie, ktoré sú členmi Rady Svetového zdravotníckeho zhromaždenia,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na sedemdesiatom štvrtom zasadnutí Svetového zdravotníckeho zhromaždenia, je takáto:
            Európska únia podporuje iniciovanie procesu Svetovej zdravotníckej organizácie v súvislosti s novým Rámcovým dohovorom o pripravenosti a reakcii na pandémie a musí jej byť v rámci právomoci Únie umožnené zúčastniť sa na ňom ako zmluvná strana takejto zmluvy.
            Rozhodnutie Svetového zdravotníckeho zhromaždenia, ktorým sa stanovujú procedurálne aspekty rokovaní, musí umožňovať účasť Únie na procese rokovaní v prípade záležitostí, ktoré patria do právomoci Únie, vzhľadom na jej možné pristúpenie k dohovoru ako organizácia regionálnej hospodárskej integrácie.
            Takáto účasť by sa mala dosiahnuť vložením osobitných odkazov do základného textu rozhodnutia, v ktorých sa objasní, že každý medzivládny orgán zriadený na vypracovanie a prerokovanie dohovoru má byť otvorený účasti organizácií regionálnej hospodárskej integrácie.
         
         
            Článok 2
            Pozíciu uvedenú v článku 1 vyjadria členské štáty Únie, ktoré sú členmi Svetovej zdravotníckej organizácie, konajúc spoločne v záujme Únie.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 20. mája 2021
            
               
                  Za Radu
               
               
                  predseda
               
               A. SANTOS SILVA